Richter, Ján, minister práce, sociálnych vecí a rodiny SR (2015-06-25):
Ďakujem pekne za slovo. Pán minister, asi by som sa mal ospravedlniť, že preruším ten tvoj monológ. Samozrejmá vec, že chcem poďakovať pani poslankyni za otázku. Ja by som rád hovoril aj širšie, pretože je tu obdobie, s ktorým je hodno sa pochváliť, čo sa týka vývoja nezamestnanosti, aj opačne, vývoja zamestnanosti. Prekonali sme 6-ročné obdobie z hľadiska minima výšky, 65-tisíc ubudlo nezamestnaných a čo je dôležitejšie, 104-tisíc nových pracovných miest. Ale vzhľadom na to, že otázka smeruje k verejnému zamestnávaniu, tu je moja odpoveď. V tomto roku ministerstvo práce, sociálnych vecí a rodiny prostredníctvom Ústredia práce sociálnych vecí a rodiny začalo s realizáciou projektu v rámci Slovenskej republiky bez Bratislavského samosprávneho kraja podpora zamestnávania uchádzačov o zamestnanie, v rámci ktorého sa realizuje aktivita č. 2, a to je podpora vytvárania pracovných miest u verejných zamestnávateľov. Finančná pomoc pozostáva z príspevku z Európskeho sociálneho fondu a štátneho rozpočtu Slovenskej republiky. Vzájomný pomer medzi prostriedkami spolufinancovania zo štátneho rozpočtu a prostriedkami z Európskeho sociálneho fondu je 85 percent k pätnástim percentám. Cieľovou skupinou sú znevýhodnení uchádzači o zamestnanie podľa § 8 ods. 1 zákona o službách zamestnanosti vedení v evidencii uchádzačov o zamestnanie najmenej tri mesiace. Hlavnou aktivitou je podpora vytvárania pracovných miest pre znevýhodnených uchádzačov o zamestnanie s osobitným zreteľom na dlhodobo evidovaných uchádzačov u verejných zamestnávateľov vo vymedzených oblastiach verejného zamestnávania z oprávnenej cieľovej skupiny prijatých do pracovného pomeru na dobu najmenej tri mesiace a najviac na šesť mesiacov. Vymedzenými oblasťami verejného zamestnávania sú tvorba, ochrana, udržiavanie, zlepšovanie životného prostredia, ochrana pred povodňami, starostlivosť o ochranu zdravia, poskytovanie sociálnych služieb alebo ďalšie činnosti v sociálnej oblasti, starostlivosť o odkázané osoby vrátane detí, starostlivosť o domácnosť, podpora ochrany a zachovania kultúrneho dedičstva historických pamiatok, rozvoj a ochrana duchovných a kultúrnych hodnôt, doplnkové vzdelávanie, rozvoj športových aktivít, kultúrne a zbierkové charitatívne akcie, podpora ochrany verejného poriadku a oblasť komunitnej práce. Oprávneným žiadateľom, to znamená, verejným zamestnávateľom je obec alebo samosprávny kraj, za ďalšie, rozpočtová alebo príspevková organizácia, ktorej zakladateľom alebo zriaďovateľom je obec alebo samosprávny kraj, rozpočtová alebo príspevková organizácia pôsobiaca v oblasti vodohospodárstva, meliorácií, lesného hospodárstva a spravovania národných parkov, ďalej občianske združenie, nadácia, nezisková organizácia poskytujúca verejnoprospešné služby, neinvestičný fond, zdravotnícke zariadenia a zariadenia sociálnych služieb, štátom uznané cirkvi a náboženské spoločnosti alebo Červený kríž, iná právnická osoba, ktorá vykonáva oprávnené činnosti vo vymedzenej oblasti verejného zamestnávania. Príspevok na podporu vytvorenia pracovného miesta sa poskytne verejnému zamestnávateľovi, ktorý na vytvorené pracovné miesto vo vymedzenej oblasti verejného zamestnávania prijme do pracovného pomeru znevýhodneného uchádzača o zamestnanie z oprávnenej cieľovej skupiny na plný alebo polovičný pracovný úväzok na dobu najmenej tri mesiace. Výška príspevku. Príspevok na úhradu časti celkovej ceny práce na jedno vytvorené pracovné miesto na jeden mesiac je najviac vo výške minimálnej celkovej ceny práce. Na rok 2015 to predstavuje čiastku 513,76 eura. Mesačná výška príspevku je najviac vo výške 95 % celkovej ceny práce zamestnanca, z toho najviac vo výške minimálnej ceny práce na rok 2015, ako som povedal, 513,76 eura. V prípade polovičného pracovného úväzku sa príspevok na podporu vytvárania pracovného miesta pomerne kráti. Mesačná výška príspevku dosiahne maximálne 256,88 eura. Jednorazový príspevok na úhradu časti nevyhnutných nákladov súvisiacich s výkonom verejného zamestnávania, ako sú napríklad osobné ochranné pracovné prostriedky, pracovný odev, pomôcky, náradie, je vo výške najviac 5 % celkovej ceny práce. Na rok 2015 to predstavuje čiastku 56,65 eura na jedno vytvorené nové pracovné miesto. Čo sa týka prehľadu týchto aktivít k 18. 5., čo sa týka evidencie, bolo dohodnutých spolu 6 779 takýchto pracovných miest. Z toho subjekty samosprávy, či už obec, mesto alebo vyšší územný celok, majú čiastku 5 602 a ostatné zapojené subjekty, hlavne tretí sektor, 1 177. Ďakujem, skončil som.